《疏影 为顾伴檠题梅边吹笛图用白石词韵》
清代·杨芳灿

明漪浸玉。恰小舟如鹭，波上栖宿。寂寞冬心，黯澹春魂，并付一枝横竹。

泠泠清磬声相应，恍人在、香南雪北。好招他、入寺湖光，来伴吟怀幽独。

坐到月高花瘦，天风吹晕小，空影微绿。夜气高寒，孤棹初迥，灯火前湾渔屋。

延缘不尽湖山兴，绝胜似、当年剡曲。写清游、涴笔冰壶，留取疏香尺幅。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。